**ESŐTÁNC**

DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola

Pedagógus neve: Török Enikő Andrea

Osztály: 1-2-3-4. osztály

A foglalkozás támája: A vízcsepp, aki nem akart ugrani- drámajátékos foglalkozás

A foglalkozás célja: Kommunikációs és szociális kompetenciák fejlesztése. Kapcsolatteremtő lehetőségek gyakorlása. Figyelem, emlékezet fejlesztése.

Tantárgyi kapcsolódás: magyar nyelv, személyiségfejlesztés, környezetismeret, zene és mozgás.

Felhasználási javaslat: anyanyelv, környezetismeret, ének, személyiségfejlesztés órán, zene és mozgás vagy erdei iskolában.

Időtartam:60- 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2024- Tél-68. szám, cetlik, íróeszközök, rajzlap, labda

Felhasznált irodalom: Szitakötő folyóirat-2024-Tél-68. szám-Győri-Simon Dóra: A vízcsepp, aki nem akart ugrani

<https://ligetmuhely.com/szitakoto/gyori-simon-dora-a-vizcsepp-aki-nem-akart-ugrani/>

Török Enikő Andrea 2023: Csicsergő, Corvin Kiadó, Déva

Török Enikő Andrea-Fiatalok Ifjúsági Zenekar: Esőtánc

<https://www.youtube.com/watch?v=Y8043kR329k>

Nagyon szeretem az esőt, ezért hoztam egy verset az esőről. Ragasszátok be a füzetetekbe! Húzzátok alá azokat a szavakat, amelyek az eső hangját utánozzák!

ESŐ

Török Enikő Andrea

Lics-locs, cseppen,

loccsan, fröccsen.

Pottyan, löttyen,

serceg, zörren.

Hallom halkan,

ahogy koppan.

Csobban, cseppen,

cseppen, cseppben.

Soroljátok fel az eső hangját utánzó szavakat!

Cseppen, loccsan, fröccsen. pottyan, löttyen, serceg, zörren, koppan, csobban.

**JÁTÉK: ZÁPOR CSALOGATÓ**

-Néha olyan sokáig nem esik az eső, hogy szinte kérni kell, hogy essen. Most megtanuljuk, hogyan lehet az esőt előcsalogatni. Mindent csináljatok utánam és közben füleljetek csendben, hogy hallatszik-e már az eső hangja! Előbb dörzsölgetjük a tenyerünket, addig, míg nem adok egy másik jelet. Aztán csettintgetünk az ujjainkkal. Csapkodjuk a combunkat, végül dobbantsunk a lábainkkal a földön. Ha ügyesek leszünk, olyan lesz a hanghatás, mintha egy nyári zápor hangja lenne. Hasonlóan el is tudjuk állítani az ,,esőt” úgy, hogy visszafelé végezzük a hangutánzó mozdulatokat: lábdobbantás, térdcsapkodás, tenyérdörzsölés, ujjak csettintgetése. Akkor most csalogassuk elő az esőt megállás nélkül, csendben!

Egy csodálatos mesét hoztam, melynek címe:

Győri-Simon Dóra: A vízcsepp, aki nem akart ugrani

Hallgassátok meg!

<https://ligetmuhely.com/szitakoto/gyori-simon-dora-a-vizcsepp-aki-nem-akart-ugrani/>

**JÁTÉK: KERESZTELŐ**

A vízcseppek családjába keresztelőre hívtak minket. Mindenki keresztszülővé válhat, aki kitalál egy vízcseppnek való nevet.

Pl.: Zápor Zénó, Zivatar Zita, Vízcsepp Vilma, Csendes Csenge, Zuhatag Zelma, stb.

Lehet fantázianév is: Zizike, Zelinde, Csepike, Fröccsenő, Csobbanó, stb.

**JÁTÉK: NEM AKAROM!**

A mesében a vízcsepp gyerek nem akart ugrani. Bizonyára sok dolog van, amit egy gyerek nem akar. Alkossunk egy kört és akinek dobom a labdát el kell mondania, mi az, amit nem akar!

Pl. -Nem akarok tanulni! Nem akarok enni!

**JÁTÉK: MI LENNE, HA…?**

A játékosok egy kalapból szövegindító kérdéseket húznak, melyre azonnal választ kell mondaniuk. Olvashatja a játékvezető is. Az alábbi szövegindítók közül lehet válogatni: Mi lenne, ha…

…ha nem lenne víz?

…ha minden nap esne az eső?

…ha meg kellene számolni az esőcseppeket?

…ha el kellene osztani az esőt a földön?

…ha csak az esővizet használhatnának az emberek?

…ha mindenhol pocsolya és sár lenne?

…ha az emberek vízben élnének?

…ha csak vízen lehetne utazni?

…ha a tanítás csak vízzel kapcsolatos lenne?

…ha vízi iskolában tanulnátok?

…ha az egész földet víz borítaná?

**JÁTÉK: ÁTVÁLTOZÓS**

Rendkívüli lehetőséget kaptok, vízcseppé válhattok. Rajzoljátok le, egy esőcseppbe majd meséljétek el, mit tennétek, ha vízcseppé változnátok! Jót vagy rosszat tennétek?

**BÁTORSÁGCSEPP**

A mese végén a főszereplő összeszedte a bátorságát. Vannak dolgok, amihez csak egy csepp bátorság kellene még és megtennéd. Mi lenne az?

Aki el szeretné mondani, hogy mihez kellene neki egy csöppnyi bátorság, most megteheti…

Ma már megtanultunk esőt csinálni, esőcseppé válhattatok, most pedig indulhat az esőtánc! Figyeljétek a szöveget! Találjatok ki a zenére egy esőtáncot!

**ESŐTÁNC**

Csepereg: csepp-csepp. Pityereg: lics-locs.

Hullatja könnyét. Sír az ég: locspocs.

Járjuk a táncot! Csapjuk a talpunk!

Dézsából öntik, pacallá ázunk! Nem baj!

Nem baj, mert ez esőtánc!

Esőlétrán citerázz!

Hidd el, ez egy esőtánc!

Járd a táncot, ruhád rázd!

Siess, nehogy bőrig ázz!

Jól figyelj, tócsában állsz!

Hipp-hopp, mi ez a nagy csend?

Megállt? Talán el is ment?

Mi ez, ami simogat?

Napfény? Ölel, cirógat…

Nézz fel! Ott egy szivárvány!

Zápor? Az már messze jár…

Török Enikő Andrea-Fiatalok Ifjúsági Zenekar: Esőtánc

<https://www.youtube.com/watch?v=Y8043kR329k>